הוועדה המשותפת לוועדת הכספים ולוועדת הכנסת לתקציב הכנסת, כנסת 20, פרוטוקול מספר 7, 2017-05-29 11:05

יואב קיש: בוקר טוב, אני פותח את הישיבה של הוועדה המשותפת לתקציב הכנסת.

יואב קיש: אני מודה שאני מעט מרגיש לא בנוח שחסרים פה חברי כנסת, אבל אני גם יודע שיש הרבה מאוד ועדות אחרות וכולם פעילים בוועדות אחרות, אז זה לא שהם מזניחים את הנושא, הם פשוט פעילים במקומות נוספים.

יואב קיש: אני גם יכול להגיד לזכותם שחשב הכנסת עדכן אותי שחלק מחברי הכנסת פנו אליו בשאלות הבהרה ושאלו אותו על העניין הזה כהכנה לישיבה.

יואב קיש: אני זימנתי את הדיון בעקבות מכתב מיושב-ראש הכנסת יואל יולי אדלשטיין בנושא שימוש בעודפי תקציב משנת 2016 לשנת 2017.

יואב קיש: יש שתי בקשות.

יואב קיש: א', אישור להעברת עודפי תקציב 2016 ל-2017 לפי פירוט שנעבור עליו בנספח.

יואב קיש: הסכום הוא סכום מאוד משמעותי ולכן הוא ייבחן כמובן בכובד ראש.

יואב קיש: אבל בשיחת ההכנה שלי קיבלתי הסברים טובים לכל סעיף וסעיף.

יואב קיש: מדובר בכ-280 מיליון ש"ח שעוברים מתקציב 2016 ל-2017.

יואב קיש: בנוסף, יש דרישה להעברה מסעיף לסעיף בתקציב 2017 של שני מיליון ש"ח.

יואב קיש: אלה שני הנושאים שנדון בהם.

יואב קיש: הצטרף אלינו חבר הכנסת גפני.

יואב קיש: אני חוזר על דבריי לטובת חבר הכנסת גפני.

יואב קיש: יש שתי בקשות שהוגשו לי על ידי יושב-ראש הכנסת, חבר הכנסת יולי יואל אדלשטיין, לוועדה המשותפת.

יואב קיש: סעיף ב' הוא סעיף עם משמעות כספית יותר נמוכה והוא מדבר על העברה מסעיף לסעיף בתקציב של 2017 בסך שני מיליון שקלים.

יואב קיש: בסעיף א' יש בקשה להעברת עודפי תקציב משנת 2016 לשנת 2017.

יואב קיש: מדובר בסכום שהוא מאוד גבוה – כ-280 מיליון ש"ח.

יואב קיש: הסכום מפורט במסמך מפורט שצורף, ואני בדקתי וראיתי שבאמת לכל נושא יש תשובה.

יואב קיש: אבל בכל זאת נעבור על זה ונבחן את זה.

יואב קיש: גפני, כמה זמן יש לך איתנו פה?

משה גפני: שתי דקות.

משה גפני: אם הייתי מקבל את זה הייתי עובר את זה.

יואב קיש: אני לא יודע למה זה לא הגיע.

יואב קיש: זה לא הופץ לכל חברי הוועדה?

<אתי בן יוסף: זה הופץ לחברי הוועדה.

יואב קיש: הרב גפני, זה הופץ, אני לא יודע להגיד למה זה לא הגיע.

יואב קיש: אלברט, בגלל שגפני ממהר, אולי ניתן לחשב לעשות סקירה זריזה איך הגענו ל-280 מיליון שקלים, ואם לגפני ולי יהיו שאלות נוכל לעצור ולשאול.

יואב קיש: אני מעדיף ללכת מהסכומים הגדולים ומטה.

חיים אבידור: מתוך ה-280 מיליון אני אעקר 150 מיליון שקלים, שהם מסורת שאנחנו עושים משנה לשנה של העברת סכומים בגין תביעות משפטיות שעומדות מול הכנסת.

חיים אבידור: ישנן שתי תביעות משפטיות, אחת של "שפיר" בגין בניית האגף החדש, בסך 670 מיליון שקלים, והשנייה היא של חברה שהפקיעו ממנה את מוזיאון הכנסת, שתובעת על נזקים שהיא טוענת שנגרמו לה.

יואב קיש: אז אתה אומר ש-150 מתוך ה-280 מיליון זה סכומים שהם מעין גיבוי לתביעות פיצויים והם עוברים משנה לשנה.

חיים אבידור: אני חייב להסביר את זה.

חיים אבידור: לכנסת יש תקציב stand alone, כלומר, היא לא יכולה לקבל ממקורות אחרים כמו אצל משרדי ממשלה, שיכולים להעביר ממשרד למשרד או דברים כאלה.

חיים אבידור: לכן הכנסת הייתה חייבת לשריין איזשהו סכום – שאין לו שום גיבוי.

חיים אבידור: ואני אומר את זה בכוונה לפרוטוקול, כי התובעים שלנו מנצלים את זה, שכאילו אפילו אנחנו מעריכים איזשהו סכום בעניין.

חיים אבידור: אבל אין לזה שום גיבוי משפטי, זה סכום שהוחלט עליו בחשבות הכנסת לפני הרבה שנים.

חיים אבידור: חלק מהסכום של "שפיר" זה אפילו סכומים שאנחנו קיזזנו מהם, מהתמורות שאנחנו משלמים, בגין תביעות שיש לנו נגדם, וברגע שתיסגר התביעה בבית המשפט ולא יהיו לה שום השלכות כספיות, זה מוחזר לאוצר.

יואב קיש: אז נשארנו עם 130 מיליון.

חיים אבידור: 130 מיליון מוסברים כולם בעודפים מחויבים בגין - - -

יואב קיש: יש לי שאלה עקרונית.

יואב קיש: אני הבנתי משיחותיי שאם הייתה הוצאה בשנת 2016 והיא עדיין לא שולמה - - -

אלברט סחרוביץ: התקשרות, לא הוצאה.

יואב קיש: לא, הוצאה.

יואב קיש: בדצמבר שיפצת, גמרת את העבודה, אבל עדיין לא שילמת, כי אתה בשוטף פלוס 60 או משהו כזה.

יואב קיש: האם הכסף הזה נחשב תקציב 2016 או נחשב תקציב 2017?

חיים אבידור: זה תקציב 2016 שאנחנו מעבירים.

יואב קיש: אבל למה אתה מעביר?

יואב קיש: הרי אם העבודה בוצעה ב-2016 זה צריך להיות חלק מהתשלום.

חיים אבידור: אבל עדיין לא שילמתי את זה, אני צריך מקור תקציבי.

חיים אבידור: התקציב עובד על מזומן.

יואב קיש: אני מכיר הוצאה לאותה שנה - - -

חיים אבידור: ככה זה בדוחות הכספיים, אבל זה לא דוח כספי, זה תקציב.

אלברט סחרוביץ: ההתקשרות היא ב-2016, הביצוע של התשלום הוא ב-2017.

משה גפני: אתה יכול לעשות פרויקט שאתה מראש אומר שהוא לשלוש שנים, ובכל שנה נוספת אתה מאשר אותו.

יואב קיש: אני רגיל לדוחות כספיים, זה הניסיון שלי.

חיים אבידור: לגבי דוחות כספיים אתה צודק.

חיים אבידור: בדוחות כספיים עושים חתך לכל הוצאה - - -

יואב קיש: בהתאם לתאריך הביצוע שלי.

חיים אבידור: כן.

יואב קיש: בסדר.

יואב קיש: בואו נמשיך.

יואב קיש: חוץ מה-150 מיליון יש עוד דברים גדולים שאתה רוצה להגיד?

חיים אבידור: כל שאר הדברים זה אך ורק עודפים מחויבים, כלומר, שנוצרה התחייבות בגינם וזה עוד לא שולם, וגם פרויקטים שתוקצבו בשנת 2016, חלקם אפילו נמצאים בביצוע - - -

משה גפני: יש איזשהו משהו חריג בתקציב הזה?

חיים אבידור: אין שום דבר חריג בכל העודפים האלה.

חיים אבידור: פרט ל-150 מיליוני השקלים, הכול זה פעילות שוטפת של הכנסת או פעילות שיפוצים בפרויקטים של שיפוצים ותוכנות מחשוב חדשות שאנחנו עושים.

חיים אבידור: זה הכול.

יואב קיש: אז עכשיו נעבור על זה קצת יותר בפרוטרוט.

יואב קיש: סעיף א', העברת עודפים.

יואב קיש: בבקשה.

חיים אבידור: סעיף א' זה תנאי חברי הכנסת.

חיים אבידור: יש פה רק סכום אחד שהוא סכום מיוחד, וזה 4,900,000, בגין שני רכבים משוריינים שקנינו אותם אבל עוד לא קיבלנו אותם.

חיים אבידור: קנינו אותם בשנה שעברה, והראשון צריך להגיע תוך שבוע, שבועיים, שלושה.

יואב קיש: הם מחליפים רכבים קיימים?

אלברט סחרוביץ: זה חלק מריענון צי הרכב.

חיים אבידור: כל השאר זה עודפים מחויבים.

חיים אבידור: למשל, הוצאות שהוציאו חברי הכנסת או יתרות תקציב שנשארו להם ואנחנו מעבירים אותם משנה לשנה, לפי החלטת שכר חברי הכנסת.

חיים אבידור: בסעיף 2 יש 11 מיליון שזה סכומים שאנחנו העברנו גם מ-2015 ל-2016 ואנחנו מעבירים גם מ-2016 ל-2017 מפני שהייתה החלטה להחליף את כל הציוד של אולפן הכנסת, כל המצלמות וכל הדברים - - -

יואב קיש: מתי יעשו את זה?

חיים אבידור: אנחנו עושים את זה עכשיו.

חיים אבידור: החלטנו שאנחנו נחכה לזכיין החדש ואנחנו נעשה את זה בשיתוף פעולה איתו, כדי לקבל ממנו את האינפוטים המקצועיים של הנושא.

חיים אבידור: הסעיף הבא זה הכול עודפים מחויבים שאנחנו מעבירים משנה לשנה.

חיים אבידור: בסעיף 4, הסכום הראשון, של שמונה מיליונים שקלים הוא...

חיים אבידור: תכנית הקמפיינים שעושה הכנסת ואמצעי ההסברה שעושה הכנסת – אנחנו החלטנו שאנחנו לא מתקצבים...

חיים אבידור: אנחנו מורידים את התקציב בתקציב של 2017, היות שנשארו לנו עודפים משנת 2016 - - -

יואב קיש: כמה הוא היה בתקציב של 2017?

חיים אבידור: תכף אני אגיד לך.

אלברט סחרוביץ: לא 2017, אתה שואל לגבי 2016.

יואב קיש: לא, הוא אומר שהוא הוריד ב-2017, אז אני רוצה לדעת כמה היה התקציב ב-2017.

<נדב כספי: 4.5 מיליון.

יואב קיש: לעומת כמה ב-2016?

חיים אבידור: לעומת שמונה מיליון שאנחנו מעבירים.

<נדב כספי: ב-2018 הוא מתוקצב כבר בעשרה מיליון.

יואב קיש: הבנתי.

חיים אבידור: קודמך בתפקיד ביקש בעצמו לייחד תקציבים - - -

יואב קיש: שיהיה סעיף מיוחד לוועדת הכנסת.

יואב קיש: ..

חיים אבידור: לא, לתדמית הכנסת וחברי הכנסת.

חיים אבידור: הוא דרש שאנחנו נייעד תקציב מיוחד לזה, וזה חלק מהתקציב הזה.

חיים אבידור: הסכום הגדול השני זה 19 מיליון שקלים.

חיים אבידור: עשרה מיליון מתוך זה שיפוץ של המטבח, פרויקט שהתחלנו בשנה שעברה ואנחנו מעבירים את זה לשנה הזאת.

חיים אבידור: כל שאר הדברים - - -

יואב קיש: מי יודע מה זה "הוספת צ'ילר למרכז האנרגיה"?

יואב קיש: אני יודע.

חיים אבידור: אני גם יודע.

יואב קיש: המנכ"ל יודע?

חיים אבידור: בטח שהוא יודע.

חיים אבידור: בכל אופן, הצ'ילר הזה הוסף בשנה שעברה, כאשר כל הפרויקט עלה 2.5 מיליון שקל.

חיים אבידור: זה פרויקט ששייך גם ל"כנסת ירוקה" והוא חוסך לנו גז בחימום המים.

חיים אבידור: כל הדברים האלה זה דברים שנעשו בשנה שעברה אבל עוד לא שולמו, ולכן זה עובר שנה.

חיים אבידור: כל שאר הסכומים זה חשבונות שנעשו בשנת 2016 ושולמו בשנת 2017.

חיים אבידור: בקטע של הביטחון ישנו פרויקט ציוד ביטחוני למערכות האבטחה של הכנסת בסך 12 מיליון שקלים.

חיים אבידור: מדובר במכרז שאנחנו עובדים עליו כבר תקופה מאוד ארוכה.

יואב קיש: איזה ציוד זה?

חיים אבידור: כל מערכות האבטחה, כל הציוד ההיקפי, מצלמות - - -

יואב קיש: גם רכבים?

חיים אבידור: לא, זה לא רכבים.

אלברט סחרוביץ: רכבים זה בנפרד ומתוקצב בנפרד.

חיים אבידור: מדובר באבטחה של המשכן – מצלמות, חיישנים, המרד"ם וכו', מחליפים את הכול.

חיים אבידור: זה ציוד שעובד כבר מעל עשר שנים, הוא end of life מבחינת חלקי חילוף ואלה כבר מערכות שלא עומדות בסטנדרטים של היום מבחינה טכנולוגית.

חיים אבידור: המכרז נמצא בשלבים אחרונים של הגיבוש שלו, ואנחנו כבר פעמיים עושים הארכה של ההתקשרות עם MER, שהם אלה שמתחזקים לנו עכשיו, עד שיושלם המכרז ויהיו לנו הצעות.

חיים אבידור: אני מניח שאנחנו נעשה עוד פעם העברה של הסכום, או לפחות חלק ממנו.

יואב בן צור: מה עם המהירות של האינטרנט?

חיים אבידור: לגבי המהירות של האינטרנט, אני חושב, למרות שאני לא מוסמך להגיד את זה, שבשבועיים האחרונים היא שופרה, וזה בגלל - - -

יואב קיש: נכון להיום לא.

יואב קיש: אני מנתק את ה-Wi-Fi כשאני מגיע לכנסת, כדי שיעבוד לי רק על ספק הסלולר, אחרת הוא לא עובד.

אלברט סחרוביץ: זה לא לפורום הזה, אבל הערתכם נרשמה.

חיים אבידור: אני רק יכול להעיד שאני שילמתי צ'ק בשביל להגדיל את המהירות.

אלברט סחרוביץ: זה משהו שאנחנו מודעים לו ומטפלים בו.

יואב בן צור: רק תגידו כשזה יקרה.

אלברט סחרוביץ: אתם תרגישו, לא צריך להגיד.

חיים אבידור: למרות שכאב לי קצת הנושא של הצ'ק, מניסיון שלי, פרט לאיזו תקלה או שתיים שהיו, זה כן שופר קצת.

חיים אבידור: לפחות בקטע של המחשב.

חיים אבידור: אני עובר הלאה, לקטע של מערכות מחשוב.

חיים אבידור: לגבי החלפת מרכזייה, אנחנו יושבים על הדבר הזה כמה שנים.

חיים אבידור: הצטרפנו למכרז חשכ"ל בנושא הזה, אבל מכרז חשכ"ל קיבל צו מניעה, ולכן אנחנו לא יכולים לעשות את החלפת המרכזייה בשישה מיליוני שקלים.

חיים אבידור: זה כבר אושר אצלנו בוועדת המכרזים, אבל זה נדחה בגלל שיצא צו - - -

יואב בן צור: אתם לא יכולים לעשות את המכרז לבד?

יואב בן צור: למה אתה צמוד לחשכ"ל?

חיים אבידור: למה להמציא את הגלגל כשמישהו כבר המציא אותו?

יואב קיש: כי עצרו אותו, אין גלגל, שמו ברקס.

אלברט סחרוביץ: צריך להבין שלעשות מכרז זה עבודה.

יואב קיש: ברור, אבל כרגע אתה תקוע.

אלברט סחרוביץ: כל המדינה תקועה, לא רק אני.

יואב קיש: לכמה זמן?

אלברט סחרוביץ: לא יודע.

אלברט סחרוביץ: אבל זה לא משהו שמבחינת העדיפות של מינהל הכנסת אני צריך עכשיו להשתגע ולצאת למכרז בעניין הזה.

אלברט סחרוביץ: לא בנושא הזה.

אלברט סחרוביץ: יש נושאים אחרים - - -

יואב בן צור: זה איטי?

אלברט סחרוביץ: אין לי מושג.

אלברט סחרוביץ: המרכזיות דורשות שדרוג רציני וזה נתקע כרגע בחשכ"ל.

אלברט סחרוביץ: אבל אין סיבה לכנסת לצאת במכרז נפרד, זה לא מצדיק את התשומות ואת המשאבים שצריך להשקיע בזה.

אלברט סחרוביץ: אנחנו ממתינים.

אלברט סחרוביץ: אם נראה שהדבר לא נפתר, יישקל העניין שוב.

חיים אבידור: לחשכ"ל יש את המומחים שיודעים לעשות את ההגדרות שצריך לעשות, והם בעצמם שכרו יועצים לנושא הזה, ולכן אין שום סיבה שאנחנו נצא לזה בעצמנו.

יואב קיש: כרגע לא.

יואב קיש: אבל אם זה נתקע ולא זז אז צריך לחשוב על זה.

אלברט סחרוביץ: חשוב שחברי הכנסת יבינו – כשמדברים על יציאה למכרז, זה בא על חשבון משהו.

אלברט סחרוביץ: אם נתחיל להתעסק במכרז הזה, זה יבוא על חשבון דברים אחרים שהכנסת צריכה.

אלברט סחרוביץ: זה לא שאני מנהל עכשיו עשר ועדות מכרזים במקביל.

חיים אבידור: כל שאר הדברים זה דברים שנעשו בשנת 2016 אבל עדיין לא שולמו.

חיים אבידור: למשל, הסכום הבא, חמישה מיליון שקל לשינויים בתוכנות – אלה פרויקטים שהתחילו בשנת 2016 ו - - -

יואב קיש: אז חוץ מהשישה מיליון שתקועים, כל השאר זה בשוטף.

חיים אבידור: דברים שהתחילו בשנים קודמות.

יואב קיש: אז נמשיך הלאה, לסעיף 7.

יואב קיש: דיברנו על הסכום הגבוה שמועבר, שייתכן שלא נצטרך אותו.

יואב קיש: חוץ ממנו, מה עוד?

חיים אבידור: חוץ מזה, אנחנו שותפים בחניון הלאום ויש לנו שם 400 חניות שהם שלנו.

חיים אבידור: זה פרויקט BOT שעשתה הממשלה וצירפו אותנו.

חיים אבידור: בתום ההסכם, שיהיה בשנים הקרובות, אנחנו אמורים לקבל 400 חניות שיהיו שלנו.

חיים אבידור: אנחנו משלמים את ה-1,200,000 האלה כל שנה.

חיים אבידור: "הרחבת משכן הכנסת" זה מיליון וחצי שקלים.

חיים אבידור: זה התשלום שאנחנו משלמים ליועצים ועורכי דין בגין תביעת "שפיר".

יואב קיש: למה זה "הרחבת משכן הכנסת"?

יואב קיש: זה צריך להיות ב"ייעוץ משפטי".

חיים אבידור: כי זה הכול פועל יוצא של ההרחבה.

יואב בן צור: יש תכניות להרחיב עוד?

אלברט סחרוביץ: זו השאלה שציפינו שתשאלו מלכתחילה.

אלברט סחרוביץ: אני שומע על תכניות להרחיב את הכנסת ל-150 חברי כנסת, צריך להיערך לזה.

אלברט סחרוביץ: אבל נכון לעכשיו תכנית המתאר של הכנסת מוגבלת, זהו.

אלברט סחרוביץ: אפילו כדי לשים קרוואן בכנסת אני צריך היתר בנייה.

אלברט סחרוביץ: אין לי יותר אפשרויות - - -

יואב קיש: זה שאתה צריך היתר זה ברור - - -

אלברט סחרוביץ: לא, זה לא ברור.

אלברט סחרוביץ: כי אם הייתה לי תכנית שמאפשרת, לא הייתי צריך לפנות כל פעם.

אלברט סחרוביץ: אבל היום אין לי, זהו.

אלברט סחרוביץ: לכן כרגע הוקם צוות, בראשות מנהל חטיבת התפעול, להכין תכנית מתאר חדשה.

אלברט סחרוביץ: להזכירכם, אנחנו לא ישות עצמאית, אנחנו שייכים לירושלים, ולכן זה צריך לעבור ועדה מקומית, ועדה מחוזית - - -

יואב קיש: עובדים על זה?

אלברט סחרוביץ: בוודאי.

יואב קיש: לאיזה כיוון?

יואב קיש: באיזה שטח ישתמשו?

אלברט סחרוביץ: לא חסר בכנסת שטח, רק תכנית חסרה.

חיים אבידור: הסעיף הבא, רכישת בית פרומין – את ה-64 מיליון הסברתי.

חיים אבידור: 24 מיליון שקל זה מה שאנחנו עושים עכשיו: השיפוץ שהוצאנו - - -

יואב קיש: שלא שולם עדיין - - -

חיים אבידור: לא, זה גם עבודות שעדיין לא בוצעו אבל כבר יצאה עליהן הזמנה.

חיים אבידור: אני כבר יכול להגיד לך שזה יעבור עוד פעם, גם לשנה הבאה.

יואב קיש: כלומר, לא תממשו את הכול.

חיים אבידור: הלאה.

חיים אבידור: 1,300,000 זה התפעול השוטף שיש שם.

חיים אבידור: יש שם מאבטחים, יש את הוועדה המייעצת שאנחנו משלמים עליה כסף ועוד כל מיני דברים שאנחנו משלמים שם.

יואב קיש: טוב, אז זה הסיכום של סעיף א'.

חיים אבידור: של ה-283 מיליוני שקלים של סעיף א'.

יואב קיש: מה קורה בסעיף ב'?

יואב קיש: מאיזה תקנה לאיזה תקנה?

חיים אבידור: מתקנת הרזרבה לתקנת הוצאות חברי הכנסת.

חיים אבידור: זה נובע מכך שבתקציב אני עשיתי טעות ולא חישבתי נכון את סכומי הכוננויות שאנחנו משלמים לעובדים.

יואב קיש: מה זה כוננויות?

חיים אבידור: זה סכום שמשלמים לעובדים, מרכיב שכר שקיים בכל המגזר הממשלתי.

חיים אבידור: משלמים את זה לעובדים - - -

יואב קיש: ב"אל על" היו לי כוננויות, זה היה נקרא סטנד-ביי, שאם צריך אז מזניקים אותך.

יואב קיש: פה אני לא יודע איזה כוננויות יש, אז אני שואל.

אלברט סחרוביץ: אתם מכנסים ועדות, מכנסים מליאות, אז מה?

אלברט סחרוביץ: אז לא צריך להעמיד כוננות?

אלברט סחרוביץ: אתם לבד תעשו את זה?

יואב קיש: מעבר לשעות הכנסת?

אלברט סחרוביץ: בוודאי.

יואב קיש: מתי למשל?

אלברט סחרוביץ: יש לי שאלה.

אלברט סחרוביץ: מה אתה חושב השעות של הכנסת?

יואב קיש: אם אני מכנס ועדה ביום חמישי, יש עובד שהוא בכוננות?

אלברט סחרוביץ: אז ככה.

אלברט סחרוביץ: בימי ראשון וחמישי שעות העבודה של עובדי הכנסת הם משמונה עד שלוש, וכל מה שמעבר לכך זה שעות נוספות.

אלברט סחרוביץ: אבל גם, עובד יכול ללכת הביתה - - -

יואב בן צור: למשל, אתה מזעיק את אתי באחת-עשרה בלילה לוועדת הכנסת.

חיים אבידור: לא, לא צריך להזעיק אותה, מספיק שאתה מצלצל אליה ומבקש ממנה לשלוח הזמנה למחר בבוקר, בזה בעצם הפעלת לה כוננות.

אלברט סחרוביץ: עבודה מהבית היא גם סוג של כוננות.

חיים אבידור: אם היא באה לפה אז זה שעות נוספות.

חיים אבידור: בקיצור, כתוצאה מהטעות הזאת שעשיתי אני צריך להשתמש ברזרבה, ואני כבר אומר לך שאת אותו סכום אני אבקש גם לשנה הבאה.

יואב קיש: טוב.

יואב קיש: יואב, אתה רוצה להתייחס?

יואב בן צור: לא, אני סומך על חשב הכנסת ועל מנכ"ל הכנסת, ובטח על יושב-ראש הכנסת.

יואב בן צור: אני חושב שהם עושים עבודה טובה ואם יש להם בקשות כאלה אז זה רק כדי להיטיב איתנו ולעזור לנו בעבודה הפרלמנטרית שלנו.

יואב בן צור: ולכן, אני חושב שבדרך כלל, ברוב המקרים, פרט למקרה מסוים, מנכ"ל הכנסת נוהג באמת בצורה ממלכתית ויוצאת מן הכלל.

יואב קיש: נציג האוצר, בבקשה.

<עמיחי דוד: אני עמיחי דוד, משרד האוצר.

<עמיחי דוד: הסכום שמועבר כרגע בעודפים הוא 283 מיליון, שזה בערך 30% מקציב הכנסת.

<עמיחי דוד: אם מסתכלים על זה לאורך שנים, גם ביחס לרמת הביצוע של התקציב של הכנסת, רואים שיש פה סכום משמעותי שמגולגל משנה לשנה - - -

יואב קיש: אבל 150 מיליון מתוכם אנחנו מכירים.

<עמיחי דוד: נכון, אבל גם אם אני מוריד את ה-150, כאשר אני מסתכל ביחס לממוצעים של שאר המשרדים, זה עדיין גבוה יחסית.

יואב קיש: בוא נסתכל על זה כעל 130 מיליון שמועברים.

<עמיחי דוד: אם אני מסתכל על זה ביחס לסך התקציב - - -

יואב קיש: זה בערך 20%.

<עמיחי דוד: נכון, זה בערך 20%.

<עמיחי דוד: הממוצע במשרדים אחרים הוא בין 5% ל-15%.

חיים אבידור: לאיזה משרד יש תקציב עצמאי שהוא יכול לשחק עם עודפים?

חיים אבידור: הרי הוא לא יכול לשחק עם עודפים.

חיים אבידור: אנחנו עובדים לבד בעסק הזה, ולכן אנחנו חייבים לשמור את המרווחים האלה ולהשתמש בהם.

<עמיחי דוד: מה שאני רוצה להגיד זה שהמרווח הוא יחסית גבוה.

<עמיחי דוד: זאת אומרת, ביחס לניצול של שלוש השנים האחרונות - - -

יואב קיש: 20% לעומת 10% עד 15% – על זה אתה מסתכל?

<עמיחי דוד: לא, אני מדבר גם על סך הניצול של התקציב.

<עמיחי דוד: זאת אומרת, גם אם לא יועברו העודפים, הכנסת מסוגלת להסתדר עם התקציב הקיים שלה.

<עמיחי דוד: זאת אומרת שיש פה סכום של 283 מיליון שקל שמועברים מדי שנה שהוא בעצם סכום גבוה יחסית והיה יכול לשמש לטובת כל מיני נושאים אחרים.

<עמיחי דוד: ולכן העמדה שלנו היא - - -

יואב קיש: אבל קודם כול, אל תספור לי 280, תספור לי 130.

יואב קיש: עברנו על ה-130 האלה וראינו שכמעט כולם הם הוצאות שהוצאו ב-2016 וצריך לשלם אותן ב-2017.

יואב קיש: אז מה הבעיה?

<עמיחי דוד: סכומים כאלה הם נכונים לגבי כל המשרדים, ועדיין העודפים במשרדים האחרים הם יותר נמוכים משל הכנסת.

<עמיחי דוד: שם טווח הממוצע הוא בערך 10%, כאשר 15% נחשב כבר גבוה - - -

יואב קיש: אז מה אתה מנסה להגיד?

יואב קיש: שלא יעשו את העבודות ב-2016?

<עמיחי דוד: לא, אני אומר שכן יבצעו את העבודות, אבל הם מסוגלים להתחייב שלא להעביר את העודפים ולבצע את זה מהתקציב השוטף שלהם.

יואב בן צור: ואז יהיה חוסר בתקציב ואז נבוא עוד פעם - - -

יואב קיש: בדיוק.

אלברט סחרוביץ: אני רוצה להמשיך את דבריו של החשב.

אלברט סחרוביץ: לא רק שהתקציב של הכנסת עומד לבדו, הכנסת עצמה היא שונה מכל משרד ממשלתי אחר.

אלברט סחרוביץ: יש דברים שאתה לא יכול לצפות מבחינת פעילות הכנסת.

אלברט סחרוביץ: חלק מאותם 130 שאנחנו מדברים עליהם זה לא רק התקשרויות שבוצעו ומשולמות ב-2017, אלא אלה גם דברים שאנחנו דחינו, מסיבות כאלה ואחרות, כמו למשל שיפוץ המטבח והמוזיאון.

אלברט סחרוביץ: אלה דברים שאתה לא יכול לצפות אותם כאן, אבל אתה כן יכול לצפות אותם במשרדי הממשלה.

אלברט סחרוביץ: זה הכול.

אלברט סחרוביץ: ועדיין הפער הזה, של 5% ביחס למה שמקובל במשרדים – לאור ההבדל בין הכנסת למשרדי הממשלה, אני חושב שזה פער מתקבל.

<עמיחי דוד: אני מסתכל על הביצוע ביחס לתקציב המקורי בשנים האחרונות – כלומר, ביחס לתקציב לפני שהועברו העודפים או כל מיני שינויים שנעשו במהלך השנה – ולדעתי הוא אמור לספק את הצרכים של הכנסת.

<עמיחי דוד: זאת אומרת שיש פה סכום שמועבר משנה לשנה שהיה יכול לשמש לטובת נושאים אחרים.

חיים אבידור: אני חייב להגיד מילה.

חיים אבידור: במשרדים הממשלתיים יש איזשהו מנהג מגונה שעושים אותו בדרך כלל בחודשים נובמבר ודצמבר: מגדילים הוצאות ומנצלים תקציב, כי הם יודעים שאם יישארו עודפים, הם לא יישארו אצלם.

חיים אבידור: ולכן הם מוציאים בדצמבר הוצאות אולי אפילו גם של ינואר.

חיים אבידור: אבל אנחנו לא נוהגים בצורה כזאת, אנחנו מוציאים את ההוצאות שלנו בצורה אחראית, בדיוק על מה שאנחנו צריכים, כאשר ככל שלא הגיע מועד התשלום אנחנו מחכים.

יואב קיש: נכון.

יואב קיש: ולכן אתה אולי רואה את הפער הזה.

יואב קיש: טוב, אני חושב שקיבלנו הסברים טובים להכול.

יואב קיש: באמת מדובר בסכום חריג, אבל אמרנו שמתוכו 150 מיליון זה כספים.

יואב קיש: ..

יואב קיש: אתה צודק, אולי בהם אפשר היה להשתמש, אבל הכנסת לא יכולה שלא לאפשר לעצמה את העניין הזה.

יואב קיש: שאר הסכומים קיבלו פה הסבר אחרי שעברנו עליהם אחד-אחד.

יואב קיש: אני מעלה להצבעה את סעיף א', בקשת יושב-ראש הכנסת לשימוש בעודפי תקציב מ-2016 ל-2017, ואת סעיף ב', העברה של שני מיליון מסעיף לסעיף בתקציב שנת 2017.

יואב קיש: מי בעד?

יואב קיש: בעד אישור הבקשה – פה אחד

יואב קיש: ההצעה התקבלה פה אחד.

יואב קיש: הישיבה נסגרת.